პრაღის იესოს წმინდა გულის ტაძარი

იესოს წმინდა გულის ტაძარი (ჩეხ. Kostel Nejsvětějšího srdce Páně) — კათოლიკური სამრევლო ეკლესია პრაღის ვინოჰრადის უბანში, რომელიც მოდერნისტულ სტილში 1928-1932 წლებში აშენდა. ის ირჟი პოდებრადელის მოედანზე, ამავე სახელწოდების მეტროსადგურთან ახლოს მდებარეობს. ისტორია ვინოჰრადის უბანში იესოს წმინდა გულისადმი მიძღვნილი ტაძრის მშენებლობის პირველი იდეა 1884 წელს მაშინ გაჩნდა, როდესაც ქალთა ასოციაცია „წმინდა ელიშკას ერთობამ“ ამისთვის შემოწირულობის შეგროვება დაიწყო. XIX საუკუნის ბოლოს ამ უბანში აგებული წმინდა ლუდმილას გოტიკური ბაზილიკა მოსახლეობის სწრაფი ზრდის ფონზე ძალიან გადაიტვირთა, სწორედ ამიტომ 1919-1922 წლებში შექმნილ ურბანულ გეგმაში ახალი ტაძრის აგება გაითვალისწინეს. ამ პერიოდში პრაღის ციხესიმაგრის მთავარ არქიტექტორად სლოვენიელი არქიტექტორი იოჟე პლეჩნიკი დაინიშნა, სწორედ ის მიიწვიეს ვინოჰრადის უბნის ახალი ტაძრის ასაშენებლად. პლეჩნიკის პირველი პროექტი ითვალისწინებდა, რომ ეკლესია ანტიკური სტილის კოლონადით იქნებოდა გარშემორტყმული. 2010 წელს იესოს წმინდა გულის ტაძარი ჩეხეთის კულტურული ძეგლების სიაში შეიტანეს, ხოლო 2014 წელს პრაღა 3-ის მერიამ, ჩეხეთის კულტურის სამინისტრომ და სლოვენიის სახელმწიფომ იუნესკოში ერთობლივი განაცხადიც შეიტანეს ძეგლის მსოფლიო მემკვიდრეობის ძეგლად გამოსაცხადებლად. აღწერა რკინაბეტონის კარკასში აგურით ნაგები მოდერნისტული სტილის შენობა 1928-1932 წლებში აშენდა. ის XX საუკუნის ჩეხური არქიტექტურის ერთ-ერთი გამორჩეული ნიმუშია. შენობის უჩვეულო ფორმა ნოეს კიდობნით არის შთაგონებული. მასზე სამეფო სიმბოლიკებია დატანილი. ეკლესიის მთავარ გუმბათში ჩაყოლებული საათის დიამეტრი 7,6 მეტრია. ეს საათი უდიდესი საათია ჩეხეთში. მეორე მსოფლიო ომის დროს მესამე რაიხის წარმომადგენლებმა გუმბათიდან ექვსი ზარი ჩამოხსნეს და იარაღის დასამზადებლად გადაადნეს. 1992 წელს ზარების ორი ასლი დაუბრუნდა ტაძარს. ეკლესიის დასავლეთ ფასადზე დგას ბედრჟიხ სტეფანის მიერ დამზადებული სამი ქანდაკება (კეთილი მწყემსი, ღვთისმშობელი ჩვილ იესოსთან ერთად და ორანტა). რესურსები ინტერნეტში სქოლიო